title: 2012/387/EÚ: Rozhodnutie Rady zo 16. júla 2012 , ktorým sa predlžuje obdobie uplatňovania primeraných opatrení stanovených v rozhodnutí 2011/492/EÚ o ukončení konzultácií s Guinejsko-bissauskou republikou podľa článku 96 Dohody o partnerstve AKT – EÚ a ktorým sa mení a dopĺňa uvedené rozhodnutie

text:
               17.7.2012

               SK

               Úradný vestník Európskej únie

               L 187/1

         ROZHODNUTIE RADY
   zo 16. júla 2012,
   ktorým sa predlžuje obdobie uplatňovania primeraných opatrení stanovených v rozhodnutí 2011/492/EÚ o ukončení konzultácií s Guinejsko-bissauskou republikou podľa článku 96 Dohody o partnerstve AKT – EÚ a ktorým sa mení a dopĺňa uvedené rozhodnutie
   (2012/387/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a naposledy zmenenú a doplnenú v Ouagadougou 22. júna 2010 (2) (ďalej len „Dohoda o partnerstve AKT – EÚ“), a najmä na jej článok 96,
   so zreteľom na vnútornú dohodu medzi zástupcami členských štátov zasadajúcich v Rade o opatreniach, ktoré sa majú prijať, a o postupoch, ktoré sa majú dodržiavať pri vykonávaní Dohody o partnerstve krajín AKT – ES (3), a najmä na jej článok 3,
   so zreteľom na návrh Európskej komisie,
   keďže:

               (1)

               Rozhodnutím Rady 2011/492/EÚ (4) boli ukončené konzultácie s Guinejsko-bissauskou republikou podľa článku 96 Dohody o partnerstve AKT – EÚ a boli prijaté primerané opatrenia uvedené v prílohe k uvedenému rozhodnutiu.

               (2)

               Dňa 12. apríla 2012 zložky ozbrojených síl uskutočnili štátny prevrat v čase, keď sa mala začať kampaň pre druhé kolo prezidentských volieb po tom, čo v januári zomrel prezident Bacai Sanhá.

               (3)

               Podstatné prvky uvedené v článku 9 Dohody o partnerstve AKT – EÚ sú naďalej porušované a súčasné podmienky v Guinejsko-bissauskej republike sa výrazne zhoršili a nezaručujú dodržiavanie ľudských práv, demokratických zásad a zásad právneho štátu.

               (4)

               Rozhodnutie 2011/492/EÚ by sa preto malo zmeniť a doplniť, aby sa predĺžilo obdobie uplatňovania primeraných opatrení,

         PRIJALA TOTO ROZHODNUTIE:
   Článok 1
   Doba platnosti rozhodnutia 2011/492/EÚ sa predlžuje o 12 mesiacov. Na tento účel sa v článku 3 druhom odseku rozhodnutia 2011/492/EÚ nahrádza dátum „19. júla 2012“ dátumom „19. júla 2013“.
   Článok 2
   List v prílohe k tomuto rozhodnutiu bude zaslaný orgánom Guinejsko-bissauskej republiky.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 16. júla 2012

            Za Radu

            predseda

         S. ALETRARIS

      (1)  Ú. v. ES L 317, 15.12.2000, s. 3.

      (2)  Dohoda, ktorou sa druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000, prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3).

      (3)  Ú. v. ES L 317, 15.12.2000, s. 376.

      (4)  Ú. v. EÚ L 203, 6.8.2011, s. 2.

      PRÍLOHA
      Na základe konzultácií, ktoré sa uskutočnili v Bruseli 29. marca 2011 podľa článku 96 Dohody o partnerstve AKT – EÚ, sa Európska únia 18. júla 2011 prostredníctvom rozhodnutia Rady 2011/492/EÚ rozhodla prijať primerané opatrenia vrátane programu vzájomných záväzkov na postupné obnovenie spolupráce s EÚ.
      Európska únia sa dvanásť mesiacov po prijatí uvedeného rozhodnutia domnieva, že nebol dosiahnutý žiadny pokrok a že štátny prevrat, ktorý uskutočnili ozbrojené sily 12. apríla 2012, pokrok výrazne spomalil. Európska únia sa preto rozhodla predĺžiť obdobie uplatňovania svojho rozhodnutia 2011/492/EÚ o 12 mesiacov do 19. júla 2013.
      Európska únia pripomína závery Rady týkajúce sa Guinejsko-bissauskej republiky prijaté 23. apríla 2012, opätovne zdôrazňuje dôležitosť, ktorú pripisuje budúcej spolupráci s Guinejsko-bissauskou republikou a potvrdzuje svoju ochotu v súlade s rezolúciou Bezpečnostnej rady OSN č. 2048 (2012) z 18. mája 2012 sprevádzať Guinejsko-bissauskú republiku na ceste k obnoveniu ústavného poriadku a ku stavu, keď bude možné obnovenie plnej spolupráce.
      Európska únia podporuje spoločné úsilie medzinárodných partnerov o obnovenie stability, demokracie a dodržiavania ľudských práv v Guinejsko-bissauskej republike.

         S úctou

               Za Radu

               predsedníčka

            C. ASHTON

               Za Komisiu

               komisár

            A. PIEBALGS


title: Rozhodnutie Rady (EÚ) 2016/243 z 12. februára 2016 o podpise v mene Európskej únie Dohody vo forme výmeny listov medzi Európskou úniou a Čínskou ľudovou republikou podľa článku XXIV:6 a článku XXVIII Všeobecnej dohody o clách a obchode (GATT) 1994, ktorá sa týka zmeny koncesií v listine Chorvátskej republiky v rámci jej pristúpenia k Európskej únii

text:
               20.2.2016

               SK

               Úradný vestník Európskej únie

               L 45/12

         ROZHODNUTIE RADY (EÚ) 2016/243
   z 12. februára 2016
   o podpise v mene Európskej únie Dohody vo forme výmeny listov medzi Európskou úniou a Čínskou ľudovou republikou podľa článku XXIV:6 a článku XXVIII Všeobecnej dohody o clách a obchode (GATT) 1994, ktorá sa týka zmeny koncesií v listine Chorvátskej republiky v rámci jej pristúpenia k Európskej únii
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Rada poverila 15. júla 2013 Komisiu, aby v rámci pristúpenia Chorvátskej republiky k Európskej únii začala rokovania s určitými ďalšími členmi Svetovej obchodnej organizácie podľa článku XXIV:6 Všeobecnej dohody o clách a obchode (GATT) 1994.

               (2)

               Komisia viedla rokovania v rámci smerníc na rokovania prijatých Radou.

               (3)

               Uvedené rokovania sa uzatvorili a Dohoda vo forme výmeny listov medzi Európskou úniou a Čínskou ľudovou republikou podľa článku XXIV:6 a článku XXVIII Všeobecnej dohody o clách a obchode (GATT) 1994, ktorá sa týka zmeny koncesií v listine Chorvátskej republiky v rámci jej pristúpenia k Európskej únii, bola parafovaná 7. októbra 2015.

               (4)

               Dohoda by sa mala podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody vo forme výmeny listov medzi Európskou úniou a Čínskou ľudovou republikou podľa článku XXIV:6 a článku XXVIII Všeobecnej dohody o clách a obchode (GATT) 1994, ktorá sa týka zmeny koncesií v listine Chorvátskej republiky v rámci jej pristúpenia k Európskej únii, s výhradou uzavretia uvedenej dohody (1).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 12. februára 2016

            Za Radu

            predseda

         J.R.V.A. DIJSSELBLOEM

      (1)  Text dohody sa uverejní spolu s rozhodnutím o jej uzavretí.